Tecno ब्रांड के तीन स्मार्टफोन हुए सस्ते, जानें नए दाम  
Tecno Camon iSky 3 की कीमत 7,999 रुपये हो गई है
Tecno Camon i4 की कीमत में 600 रुपये की कटौती की गई है
Tecno Camon iAce 2X की कीमत 7,299 रुपये है
Transsion Holdings के सब-ब्रांड Tecno ने भारत में अपने तीन स्मार्टफोन की कीमत कम कर दी है। ग्राहक Tecno Camon iAce 2x, Tecno Camon iSky 3 और Tecno Camon i4 (2+32 जीबी) फोन को सस्ते में खरीद पाएंगे। इन टेक्नो हैंडसेट की कीमत में 600 रुपये तक की कटौती की गई है। याद रहे कि Tecno Camon i4 को बीते महीने ही लॉन्च किया गया था। वहीं, Camon iAce 2X और Camon iSky 3 क्रमशः फरवरी व मार्च में लॉन्च हुए थे। बता दें कि टेक्नो कैमन आई4 के 2 जीबी रैम + 32 जीबी स्टोरेज वेरिएंट की कीमत कम की गई है। इनमें से दो फोन जियो कैशबैक ऑफर के साथ आते हैं।
शुरुआत Tecno Camon i4 से करते हैं। इसकी कीमत में 600 रुपये की कटौती की गई है। फोन के 2 जीबी रैम + 32 जीबी स्टोरेज विकल्प को बीते महीने 9,599 रुपये में लॉन्च किया गया था। लेकिन अब यह 8,999 रुपये में उपलब्ध होगा। इसके अलावा फोन के साथ जियो कैशबैक ऑफर भी उपलब्ध है। जियो के साथ यूज़र्स को 2,200 रुपये का इंस्टेंट कैशबैक और 50 जीबी अतिरिक्त 4जी डेटा मिलेगा। कैशबैक का फायदा 199 रुपये और 299 रुपये वाले रीचार्ज पैक के साथ उपलब्ध होगा।
टेक्नो कैमन आई4 का 3 जीबी रैम/ 32 जीबी स्टोरेज वेरिएंट पहले की तरह 10,599 रुपये में ही मिलेगा। इसके 4 जीबी रैम/ 64 जीबी स्टोरेज वेरिएंट की की कीमत 11,999 रुपये है। फोन एक्वा ब्लू, शैंपेन गोल्ड, मिडनाइट ब्लैक और नेब्यूला ब्लैक कलर में मिलेगा। सबसे अहम खासियत की बात करें तो यह हैंडसेट तीन रियर कैमरे, एंड्रॉयड 9 पाई, फेस अनलॉक, 6.2 इंच के एचडी+ डिस्प्ले, वाटरड्रॉप डिस्प्ले नॉच, 3,500 एमएएच बैटरी और मीडियाटेक हीलियो पी22 प्रोसेसर के साथ आता है।
Tecno Camon iSky 3 की कीमत 7,999 रुपये हो गई है। इसे 8,599 रुपये में लॉन्च किया गया था। फोन को मार्च महीने में मिडनाइट ब्लैक, एक्वा ब्लू, शैंपेन गोल्ड और नेब्यूला ब्लैक रंग में लॉन्च किया गया था। टेक्नो कैमन आईस्काई भी जियो वाले कैशबैक ऑफर के साथ आता है।
अहम खासियतों की बात करें तो Tecno Camon i Sky 3 में क्वाड-कोर प्रोसेसर के साथ 2 जीबी रैम है। फोटो, वीडियो और अन्य चीजों को सेव करने के लिए 32 जीबी की स्टोरेज दी गई है, माइक्रोएसडी कार्ड की मदद से स्टोरेज को बढ़ाना संभव है। इसके अलावा Tecno Camon iSky 3 स्मार्टफोन 4जी वीओएलटीई सपोर्ट करता है। इसमें 6.2 इंच एचडी+ स्क्रीन है जिसका आस्पेक्ट रेशियो 19:9 है। फोन में जान फूंकने के लिए 3,500 एमएएच की बैटरी दी गई है।


Camon iSky 3 के कैमरा सेटअप की बात करें तो यह हैंडसेट दो रियर कैमरों के साथ आता है। फोन के पिछले हिस्से में 13 मेगापिक्सल का प्राइमरी सेंसर और 2 मेगापिक्सल का सेकेंडरी सेंसर है। सेल्फी और वीडियो कॉलिंग के लिए 8 मेगापिक्सल का फ्रंट कैमरा दिया गया है।
आखिर में बात Tecno Camon iAce 2X की। इस फोन की कीमत 7,299 रुपये है। इस फोन फरवरी महीने में 7,599 रुपये में लॉन्च किया गया था। यानी कटौती 300 रुपये की है।
Camon iAce 2X में फोटोग्राफी के लिए डुअल रियर कैमरा सेटअप है। इसमें 13 मेगापिक्सल का प्राइमरी सेंसर और सेकेंडरी सेंसर वीजीए है। सेल्फी के लिए एलईडी फ्लैश के साथ 8 मेगापिक्सल का फ्रंट कैमरा दिया गया है।